b'\n_START_ARTICLE_\nRespublika\n_START_PARAGRAPH_\nRespublika (lot. res publica vie\xc5\xa1asis reikalas) \xe2\x80\x93 valdymo forma, kurioje valstyb\xc4\x97s vadovai vie\xc5\xa1ai renkami nustatytam laikotarpiui ar kadencijai._NEWLINE__NEWLINE_S\xc4\x85voka kilusi i\xc5\xa1 lotyn\xc5\xb3 kalbos  ir nusako valstyb\xc4\x97s valdym\xc4\x85 kaip visos liaudies reikal\xc4\x85._NEWLINE_Respublikos s\xc4\x85voka yra prie\xc5\xa1inga monarchijai, kurioje vadovas valdo iki gyvos galvos._NEWLINE_Demokratijos samprata yra susijusi su respublika, ta\xc4\x8diau n\xc4\x97ra tapati ir respublika neb\xc5\xabtinai turi b\xc5\xabti demokratin\xc4\x97. Nema\xc5\xbeai valstybi\xc5\xb3 skelbiasi esan\xc4\x8dios respublikomis nepaisant to, kad valstyb\xc4\x97s galva valdo fakti\xc5\xa1kai iki gyvos galvos, politin\xc4\x97 sistema neturi vald\xc5\xbeios apribojim\xc5\xb3 (pvz., karin\xc4\x97s diktat\xc5\xabros arba buvusios Ryt\xc5\xb3 bloko \xc5\xa1alys). Taigi, respublikomis gali b\xc5\xabti diktatori\xc5\xb3 valdomos ir totalitarin\xc4\x97s valstyb\xc4\x97s, ta\xc4\x8diau pati s\xc4\x85voka yra pakankamai plati, kad apimt\xc5\xb3 ir atstovaujam\xc4\x85sias demokratijas.\n_START_SECTION_\nPirmosios respublikos\n_START_PARAGRAPH_\nRespublikos po\xc5\xbeymius galime atrasti labai ankstyvoje \xc5\xbemonijos istorijoje, pvz., senov\xc4\x97s Akade. \xc5\xbdinomiausia antikin\xc4\x97 respublika, gyvavusi nuo 509 iki 44 m. pr. m. e., buvo Romos respublika. Joje buvo laikomasi kadencijos (vienos pareigos negal\xc4\x97jo b\xc5\xabti u\xc5\xbeimamos ilgiau nei metus) ir kolegialumo (ma\xc5\xbeiausiai du asmenys vienu metu tur\xc4\x97jo tas pa\xc4\x8dias pareigas) princip\xc5\xb3.\n_START_SECTION_\n\xc5\xa0iuolaikin\xc4\x97s respublikos\n_START_PARAGRAPH_\n\xc5\xa0iais laikais, respublikos valstyb\xc4\x97s vadovas paprastai yra vienas asmuo, prezidentas, nors yra ir i\xc5\xa1im\xc4\x8di\xc5\xb3, pavyzd\xc5\xbeiui, \xc5\xa0veicarijoje valstyb\xc4\x97s vadovas yra septyni\xc5\xb3 nari\xc5\xb3 taryba Bundesratas, San Marine valstyb\xc4\x97s vadovo pareigas u\xc5\xbeima du asmenys._NEWLINE_Negalime teigti, kad respublika yra demokrati\xc5\xa1kesn\xc4\x97 u\xc5\xbe monarchij\xc4\x85 arba atvirk\xc5\xa1\xc4\x8diai, nes valstyb\xc4\x97s vadovo galios (ar tai b\xc5\xabt\xc5\xb3 prezidentas ar monarchas) gali b\xc5\xabti visi\xc5\xa1kai simbolin\xc4\x97s. Monarchai paprastai valdo iki gyvos galvos ir, kai jie mir\xc5\xa1ta j\xc5\xb3 viet\xc4\x85 u\xc5\xbeima j\xc5\xb3 giminaitis, kuris gali b\xc5\xabti laisvai parenkamas arba nustatomas pagal specialias taisykles. Respublik\xc5\xb3 prezidentai paprastai renkami ribotai kadencijai, o pasibaigus kadencijai kitas vadovas renkamas i\xc5\xa1 naujo tos pa\xc4\x8dios institucijos.\n_START_SECTION_\nPrezidentin\xc4\x97 respublika\n_START_PARAGRAPH_\nPrezidentin\xc4\x97je respublikoje yra ai\xc5\xa1kiai i\xc5\xa1reik\xc5\xa1tos vald\xc5\xbeios padalinimas. Prezidentas yra vyriausyb\xc4\x97s vadovas. Prezidentas pats formuoja vyriausyb\xc4\x99. Vyriausyb\xc4\x97 atskaitinga prezidentui. Prezidentas renkamas elektorato. Teismin\xc4\x97 vald\xc5\xbeia vykdo konstitucin\xc4\x99 prie\xc5\xbei\xc5\xabr\xc4\x85.\n_START_SECTION_\nParlamentin\xc4\x97 respublika\n_START_PARAGRAPH_\nParlamentin\xc4\x97 respublika yra tokia valdymo forma, kai vykdomoji vald\xc5\xbeia kyla i\xc5\xa1 demokrati\xc5\xa1kai i\xc5\xa1rinkto \xc4\xafstatym\xc5\xb3 leid\xc5\xbeiamojo organo, kuriam ji yra atskaitinga. Tuo ji skiriasi nuo prezidentin\xc4\x97s respublikos, kurioje \xc4\xafstatym\xc5\xb3 vykdomosios vald\xc5\xbeios atstovai ir \xc4\xafstatym\xc5\xb3 leid\xc5\xbeiamoji vald\xc5\xbeia yra renkami nepriklausomai vieni nuo kit\xc5\xb3. Vykdomosios vald\xc5\xbeios vadov\xc4\x85, ministr\xc4\x85 pirminink\xc4\x85, paprastai parenka valstyb\xc4\x97s vadovas (respublikose tai prezidentas i\xc5\xa1rinktas parlamente). Valstyb\xc4\x97s vadovas ministru pirmininku privalo parinkti tok\xc4\xaf asmen\xc4\xaf, kur\xc4\xaf i\xc5\xa1rinkt\xc5\xb3 parlamento dauguma. Tod\xc4\x97l paprastai ministras pirmininkas yra parlamente daugum\xc4\x85 turin\xc4\x8dios partijos lyderis. Parlamentin\xc4\x97se sistemose ministras pirmininkas drauge su kabinetu yra vadinami vyriausybe. Vyriausyb\xc4\x97 eina savo pareigas tik tol, kol j\xc4\x85 palaiko \xc4\xafstatym\xc5\xb3 leidybos organo dauguma. Nuolatin\xc4\x97s parlamento paramos vyriausybei svarb\xc4\x85 liudija tai, kad vyriausyb\xc4\x97 reguliariai teikia parlamentui tvirtinti savo program\xc4\x85 ir ataskait\xc4\x85.\n_START_SECTION_\nPusiau prezidentin\xc4\x97 respublika\n_START_PARAGRAPH_\nKartais kalbama apie pusiau prezidentines respublikas, ta\xc4\x8diau kai kurie autoriai neigia toki\xc5\xb3 egzistavim\xc4\x85 ir sako, jog tai tam tikros parlamentin\xc4\x97s respublikos su prezidentin\xc4\x97s respublikos bruo\xc5\xbeais. Kartais taip apib\xc5\xabdinama ir Lietuvos respublika, nors joje labiau i\xc5\xa1reik\xc5\xa1ti parlamentin\xc4\x97s respublikos bruo\xc5\xbeai.'